የበጋ ቆላ ስንዴ ልማትን በማፋጠን የምግብ እጥረት ስጋትን ማስቀረት እንደሚቻል ተጠቆመ
አዲስ አበባ፡- በውሃ ገብ አካባቢዎች የተጀመረው የበጋ የቆላ ስንዴ ልማትን በማፋጠን በኮቪድ 19 ወረርሽኝ በሽታ ምክንያት ከምግብ ጋር በተገናኘ ሊፈጠር የሚችል አደጋ ስጋት ማስቀረት እንደሚቻል የፌዴራል መስኖ ልማት አስታወቀ።
የኮሚሽኑ ኮሚሽነር ዶክተር ሚካኤል መሃሪ የበጋ የቆላ ስንዴ ልማት እና ወቅታዊው የኮቪድ 19 ወረርሽኝን አስመልክቶ አዲስ ዘመን ጋዜጣ ላቀረበላቸው ጥያቄ በሰጡት ምላሽ እንደገለጹት፣ በሀገሪቱ በአነስተኛ፣ መካከለኛና በሰፋፊ መስኖ መልማት የሚችሉትን የበጋ የቆላ ስንዴ ልማት ሙሉ ለሙሉ ወደ ወደ ሥራ በማስገባት ማፋጠን ከተቻለ በኮቪድ 19 ወረርሽኝ በሽታ ምክንያት ከምግብ ጋር በተገናኘ ሊፈጠር የሚችል የአደጋ ስጋት ማስቀረት ይቻላል።
ከወረርሽኙ ጋር በተያያዘ የሚነሱ ስጋቶችን መሰረት አድርጎ የሚሰራ ኮሚሽኑን ጨምሮ የተለያዩ ባለድርሻ አካላት የተካተቱበት ኮሚቴ ተዋቅሮ ሥራ እየሰራ መሆኑን ኮሚሽነሩ አመልክተዋል። ሰፊ ልማት ለማከናወን የሚያስችሉ ውሃ ገብ የሆነ በቂ መሬት መኖሩንም ገልጸዋል። መንግሥት ለልማቱ የሰጠው
 ትኩረት ከተጠናከረ ውጤታማ መሆን እንደሚቻልም አመልክተዋል።
የበጋ የቆላ ስንዴ ልማት የሀገር ውስጥ ፍላጎትን ከማሟላት ባለፈ ለውጭ ገበያ በማቅረብ የውጭ ምንዛሪን ለማስገኘት ታሳቢ ተደርጎ የሚከናወን የልማት ፕሮጀክት እንደሆነ የጠቆሙት ዶክተር ሚካኤል፣ ልማቱ በሶስት ዙር እንደሚከናወንና በመጀመሪያው ዙርም ኮሚሽኑ 66ሺ 850 ሄክታር መሬት ማዘጋጀቱን ገልጸዋል። ኮሚሽኑ ዋና ተግባሩ ለልማቱ መሬት ማዘጋጀት እንደሆነም ጠቁመዋል።
በግብርና ሚኒስቴር የሰብል ልማት ዳይሬክተር አቶ ኢሳይያስ ለማ በበኩላቸው፣ በኮቪድ 19 ወረርሽኝ በሽታ መዘናጋት እንዳይኖር ከዚህ ቀደም ለእርሻ ልማት ያልዋለ አንድ ነጥብ ሁለት ሚሊዮን ሄክታር መሬት ጨምሮ እንዲለማ በማድረግ እየተሰራ መሆኑን አስረድተዋል። ወረርሽኙን በቅድመ ጥንቃቄ በመከላከል በበጋ፣ በበልግ እና በክረምት በምግብ፣ አትክልትና ፍራፍሬዎች የሚከናወኑ የልማት ሥራዎችን የማስቀጠል ሥራ አጠናክሮ መቀጠሉን ገልጸዋል። በበልግ 840ሺ ሄክታር መሬት መታረሱንና 30 በመቶም በሰብል መሸፈኑን ጠቁመዋል። ቀሪው በመጋቢትና በሚያዚያ ወራቶች የሚሸፈን መሆኑን አመልክተዋል።
 አዲስ ዘመን ሚያዝያ 22/2012
ለምለም መንግሥቱ